ডাকটিকিটে দেব! ইন্ডিয়া পোস্টকে বিশেষ ধন্যবাদ অভিনেতার

ওয়েব ডেস্ক: বিশেষ কোনও দিন উপলক্ষ্যে কিংবা কোনও বিখ্যাত ব্যাক্তিকে সম্মান জানাতে সাম্মানিক ডাকটিকিট (Postal Stamp) লঞ্চ করে ভারতীয় ডাকবিভাগ (India Post)। এবার সেই সম্মানিত ব্যক্তিদের তালিকায় জায়গা পেলেন অভিনেতা ও সাংসদ দীপক অধিকারী ওরফে দেব (Dev)। তাঁর ছবি দিয়ে এবার ডাকটিকিট প্রকাশ করল ভারতীয় ডাকবিভাগ। সে জন্য সোশ্যাল মিডিয়ায় একটি পোস্ট করে ইন্ডিয়া পোস্টকে ধন্যবাদ জানালেন অভিনেতা।

নিজের সোশ্যাল মিডিয়া হ্যান্ডেল থেকে ডাকটিকিটের ছবি শেয়ার করেন দেব। সেই ছবিতে ‘ফেয়ারি কুইন’ শীর্ষক একাধিক ডাকটিকিটের ছবি রয়েছে, যেখানে রয়েছে দার্জিলিংয়ের ঐতিহ্যবাহী টয়-ট্রেনের ছবি। সেই সঙ্গে রয়েছে অভিনেতার একটি ছবিও। এই ডাকটিকিটের দাম রাখা হয়েছে ৫০০ পয়সা, অর্থাৎ পাঁচ টাকা।

আরও পড়ুন: ‘ছেলেটাকে শান্তিতে বাঁচতে দিন’, অনির্বাণের হয়ে মুখ্যমন্ত্রী ও স্বরূপ বিশ্বাসের কাছে প্রকাশ্যে ক্ষমা চাইলেন দেব

ছবির সঙ্গে সেই পোস্টে অভিনেতা দেব লিখেছেন, ‘গভীরভাবে সম্মানিত এবং বিনীত। আমার নামে একটি ডাকটিকিট চালু করার জন্য ইন্ডিয়া পোস্টকে আমার আন্তরিক ধন্যবাদ। এমন সম্মানের যোগ্য বলে বিবেচিত হওয়া আমার কল্পনার বাইরে। এই স্বীকৃতি মানুষের ভালোবাসা এবং বিশ্বাসের সাথে সমানভাবে সম্পর্কিত, যেমনটি একজন মানুষ হিসেবে আমার যাত্রার প্রতি। এর জন্য আমি সর্বদা কৃতজ্ঞ।’